UDMR este pregătită să voteze o moțiune de cenzură a PSD dacă este introdus votul în două tururi la alegerile locale, a anunțat Korodi Attila

Liderul deputaților UDMR Korodi Attila a declarat, pentru Maszol.ro, că Uniunea va vota în favoarea unei eventual moțiuni de cenzură inițiate de către PSD dacă actualul guvern va merge până la capăt cu intenția de a introduce votul în două tururi la alegerile locale din 2020.

”Este foarte probabil să înfruntăm guvernul. Pe de o parte, ar putea duce la căderea guvernului, iar pe de altă parte, este sigur că decizia va fi respinsă de către Curtea Constituțională. Sunt sigur că vom găsi suficienți în Parlament care să ne sprijine”, a declarat Korodi Attila.

Astfel, în cazul în care guvernul își va asuma răspunderea pentru alegerile în două tururi, UDMR va sprijini o eventuală moțiune subsecventă de cenzură pe care ar putea să o inițieze social-democrații. În paralel, Uniunea va ataca la CCR decizia guvernului invocând recomandarea Comisiei de la Veneția potrivit căreia orice modificare a legislației electorale trebuie făcută cu cel puțin 12 luni înaintea scrutinului.

Korodi nu a exclus posibilitatea ca PNL să provoace deliberat căderea propriului guvern pentru a convoca alegeri anticipate. ”Bănuim că PNL, modificând legea electorală prin angajarea răspunderii, intenționează să provoace căderea guvernului conducând la alegerile parlamentare anticipate solicitate de Klaus Johannis, printr-o criză guvernamentală”, a mai spus Korodi pentru Maszol.ro

Foto: Korodi Attila (Inquam Photos/ Octav Ganea)